tartuNLP/wikipedia-smugri-20251201 huggingface dataset:
Emiliano García-Page

Emiliano García-Page Sánchez (s. 11. kesäkuuta 1968 Toledo, Espanja) on espanjalainen sosialistisen työväenpuolueen poliitikko. García-Page on Kastilia-La Manchan aluejohtaja vuodesta 2015 alkaen.
García-Page on alueellisen Kastilia-La Manchan sosialistisen työväenpuolueen pääsihteeri vuodesta 2012 alkaen. Hän oli Toledon pormestari vuosina 2007–2015.
García-Page on suorittanut oikeustieteen tutkinnon.
AGM-62 Walleye

AGM-62 Walleye on yhdysvaltalainen ohjattu liitopommi. Se on ollut lähinnä Yhdysvaltain laivaston käytössä. Valmistaja on Martin-Marietta. FFAR- ja HVAR- tyyppisiä (kuten "Tiny Tim" ja "Mighty Mouse") rakettiaseita korvaamaan pyrkinyt pommityyppi oli kutsumanimeltä nimellä "TV-bomb". Palveluskäytön AGM-62 Walleye aloitti 1963. Asetyyppi palveli 3 vuosikymmentä: 1960 - 1990 -luvuilla. Aseen kantama oli 16 mailia eli noin 26 km. Räjähdekärki saattoi olla joko konventionaalinen HE-räjähde (113 kg) taikka taktinen (kilotonni-luokan) ydinlataus. Pommin omamassa oli 2 000 paunaa eli 908 kg. Pommia hyödynsivät seuraavat konetyypit: A-4 Skyhawk, F-4 Phantom II, A-6 Intruder, A-7 Corsair II ja F/A-18 Hornet. 
Pommityyppiä edelsi AGM-12 Bullpup, jota myös Saab J-35 Draken kykeni hyödyntämään.
Sukkanauhaliivi

Sukkanauhaliivi tai sukkanauhavyö on naisten alusvaate, lantiota ympäröivä vaatekappale johon on kiinnitetty ohuet sukkanauhat pitkien sukkien ylhäällä pitämiseksi.
Naisten pitkien sukkien historia alkaa 1800-luvulta, jolloin käytettiin käsin neulottuja sukkia. Myöhemmin myös silkkisukkia, jotka ulottuivat polven yläpuolelle ja sidottiin sukkanauhalla reiden ympäri. Naisten pitkät, sukkanauhoilla kiinnitettävät sukat poistuivat lähes kokonaan käytöstä 1970-luvulla sukkahousujen yleistyttyä. Sittemmin niiden käyttö on jälleen yleistynyt muussakin kuin eroottisessa pukeutumisessa. Sukkanauhasukat eivät hiosta, eikä niitä tarvitse riisua yhtä usein kuin sukkahousuja.
Stay up -sukilla tarkoitetaan naisten ohuita korkeavartisia sukkia, joissa on sisäpuolella silikoniraita. Se pitää sukat ylhäällä eikä sukkanauhaliivejä tarvita. Stay up -sukat keksittiin 1980-luvun lopulla.
Sukat ja sukkanauhat.
Sukkanauhat tai sukkanauhaliivit sisältävät 5–8 senttimetrin mittaiset elastiset nauhat. Kaksi tai kolme klipsiä molemmilla puolilla liiviä pitää sukat ylhäällä. Klipsit ovat metallia tai nykyään kumia tai muovisekoitetta. Materiaali on yleensä vartalon muotoinen. Sukkanauhoissa on yleensä säätövara.
Jotkut alusvaatteet kuten korsetit saattavat sisältää sukkanauhat, jolloin korsetti korvaa erillisen sukkanauhaliivin. 2000-luvulla sukkahousut ja stay up -sukat ovat korvanneet sukkanauhat. Kuitenkin osalla silikoniraita aiheuttaa osalla allergiaa tai hankaumia. Osa käyttäjistä on valinnut sukkanauhat myös terveydellisistä syistä esim. rakko- tai hiivatulehduksien takia. Toisaalta myös sukkahousut säännöllisessä mielletään huonommiksi hengittävyydeltään.
Sukkanauhat ja sukkanauhaliivit mielletään usein myös eroottisiksi, ja osa naisista haluaa pukeutua sukkanauhoihin myös erityistilaisuuksissa kuten häissä.
Alvor-luokka

Alvor-luokka oli Portugalin laivaston kolmen 1960-luvun lopulla valmistetun aluksen muodostama partioveneluokka.
Alukset.
Luokan kaikki alukset valmistettiin Arsenal do Alfeitella Lissabonissa ja niiden aseistuksena oli joko yksi 20 millimetrin tykki tai kaksi 12,7 millimetrin konekivääriä.
Hans Blum

Hans-Bernd Blum (23. toukokuuta 1928 Hannover – 15. maaliskuuta 2024) oli saksalainen laulaja-lauluntekijä. Hänet tunnetaan erityisesti pseudonyymillä Henry Valentino.
Ura.
Blum opiskeli säveltaiteita Bückeburgin kaupungissa toisen maailmansodan aikana. Hän oppi soittamaan kontrabassoa, tuubaa ja pianoa. 1950-luvun alussa Blum perusti yhtyeen Hansen-Quartett, joka menestyi yhdysvaltalaisista hiteistä tehdyillä saksankielisillä cover-versioilla, joita kansa tuolloin janosi. Blum oli esiintynyt uransa alkuvaiheessa lähinnä taustalaulajana. Vuonna 1959 hän lauloi päävokalistina saksankielisen version kappaleesta "Charly Brown", ja siitä tuli kesän 1959 suurmenestys.
1960-luvulla Blum keskittyi sanoittamaan ja säveltämään. Hänen laulunsa, kuten "Beiß nicht gleich in jeden Apfel", "Mein bunter Harlekin" ja "Schönen Mädchen von Seite 1" niittivät menestystä iskelmäfestivaaleilla. Blumin sävellyksiin kuuluu myös Boney M. -yhtyeen levyttämä "El Lute" vuodelta 1979.
Raspikurkkuinen Blum teki paluun laulajana 1974 taiteilijanimenään Henry Valentino. Hän oli oman kertomansa mukaan löytänyt kölniläisestä vanhan tavaran liikkeestä gramofonin, joka inspiroi hänet säveltämään ragtime-kappaleen "Ich hab dein Knie geseh'n". Se oli hänen ensimmäinen menestyksensä Henry Valentinona. Blumin kenties suurin menestyssävellys "Im Wagen vor mir" syntyi 1977. Hän levytti sen Ursula Peysangin kanssa. Sittemmin kappale on tullut tunnetuksi myös Hans Blumin ja Daffi Cramerin duettona.
1980-luvulla Blum jatkoi lauluntekijänä. Hän sävelsi muun muassa kappaleet "Wilde Kirsche blühen früh" (es. Roy Black, 1983), "Sommerregen" (es. Nicole, 1983) ja "Über die Brücke gehen" (es. Ingrid Peters, 1986).
Monet Blumin sävellyksistä ovat muodostuneet vuosikymmenten varrella ikivihreiksi ja niistä on tehty cover-versioita. Muun muassa Die Toten Hosen teki oman versionsa kappaleesta "Im Wagen vor mir" vuonna 1987.
Hans Blumin sävellyksistä suomeksi on levytetty muun muassa "El Lute", "Fahr langsam Papi" ("Aja hiljaa isi"), "Der Regen fiel auf Santorin" ("Jäi Korfuun sielu sydänkin") ja "Harlekin" ("Rallimestari").
Valikoitu diskografia (esiintyjänä).
Hansen-Quartett-kokoonpanossa:
Nimellä Hans Blum:
Nimellä Henry Valentino:
Dikloorisilaani

Dikloorisilaani (SiH2Cl2) on epäorgaaninen molekyyliyhdiste. Yhdistettä käytetään elektroniikkateollisuudessa piin ja piiyhdisteohutkalvojen valmistamiseen.
Ominaisuudet, valmistus ja käyttö.
Huoneenlämpötilassa dikloorisilaani on väritöntä kaasua. Kaasu voidaan nesteyttää. Dikloorisilaani reagoi veden kanssa, jolloin muodostuu piidioksidia, piidioksidin hydraatteja ja vetykloridia. Dikloorisilaani ärsyttää ihoa, silmiä ja hengitysteitä. Yhdisteelle altistumisesta voi seurata kurkkukipua, pääkipua, hengityksen vaikeutumista ja syövytysvammoja.
Dikloorisilaania valmistetaan piin ja vetykloridin välisellä reaktiolla. Tässä reaktiossa syntyy seos tuotteita, joka sisältää dikloorisilaanin lisäksi muun muassa trikloorisilaania ja tetrakloorisilaania. Seos puhdistetaan tislaamalla. Toinen tapa on trikloorisilaanin disproportioituminen dikloorisilaaniksi ja tetrakloorisilaaniksi. 
Dikloorisilaania käytetään elektroniikkateollisuudessa kasvatettaessa joko yksittäiskiteistä tai monikiteistä piitä. Lisäksi siitä valmistetaan elektroniikkateollisuuden tarpeisiin piidioksidi- ja piinitridiohutkalvoja.
Kakeibo

Kakeibo (, "kakeibo") on japanilainen säästömenetelmä. Sana "kakeibo" voidaan kääntää ”kotitalouden tilikirjaksi”, ja se on sananmukaisesti tarkoitettu kotitalousten taloudenhallintaan. "Kakeibot" vaihtelevat rakenteiltaan, mutta perusidea on sama. Kuukauden alussa "kakeiboon" kirjoitetaan alkavan kuukauden tulot ja välttämättömät menot ja päätetään jonkinlainen säästötavoite. Tämän jälkeen käyttäjä kirjaa päivittäin ylös omat menonsa, jotka lasketaan ensin viikon ja myöhemmin kuukauden päätteeksi yhteen. Kuukauden lopuksi "kakeiboon" kirjoitetaan yhteenveto kuukauden rahankäytöstä. Menojen ja tulojen lisäksi "kakeiboon" kirjoitetaan ajatuksia ja huomioita, minkä tarkoituksena on kasvattaa tietoisuutta omasta kulutuksesta. "Kakeibo" voi olla valmis kirja tai itse tehty. 
Historia.
"Kakeibon" kehitti japanilainen naistoimittaja Motoko Hani, joka julkaisi ensimmäisen "kakeibon" naistenlehdessä vuonna 1904.
Åländsk Demokrati

Åländsk Demokrati (ÅD) on ahvenanmaalainen poliittinen vaaliyhdistys, joka perustettiin vuoden 2015 maakuntavaalien aikaan. Se sai silloin yhden edustajan läpi vaaleissa neljästä ehdokkaastaan. "Ålandstidningen"-lehti luonnehti yhdistystä oikeistopopulistiseksi tai kansalliskonservatistiseksi ja maahanmuuttovastaiseksi.
Yhdistyksen puheenjohtaja on Stephan Toivonen, joka on ollut myös puolueen edustaja Ahvenanmaan maakuntapäivillä.
Afrodísio

Afrodísio (), antiikin Afrodision (, ), on vuori Peloponnesoksen niemimaalla Kreikassa. Sen korkeus on metriä.
Afrodísio-vuori sijaitsee Akhaian ja Arkadian alueyksiköiden rajalla. Se on saanut nimensä Afrodite Erykinelle omistetusta pyhäköstä vuoren rinteessä. Sen rauniot löydettiin vuonna 1967 hieman vuoren huipun alapuolelta läheltä myöhempää Pyhän Pietarin ("Ágios Pétros") kirkkoa.
Vuoren korkeimman huipun nimi on Mávri Vrýsi (Μαύρη Βρύση). Vuoren ympärillä sijaitsevat muun muassa kylät Dechoúni, Kardarítsi, Kontovázaina, Tripótama ja Velimáchi.
Mulberry

Mulberry on vuonna 1971 perustettu brittiläinen luksusvaatevalmistaja, joka tunnetaan erityisesti nahkatuotteistaan. Parikymmenvuotiaan Roger Saulin yhdessä äitinsä Joanin kanssa perustama yritys aloitti 1970-luvun alussa vöistä ja laajeni pian laukkuihin, nahkapusakoihin ja jalkineisiin. Nykyisin Mulberry on Lontoon pörssissä noteerattu yhtiö. Se tunnetaan etenkin Britanniassa ”nahkatavaroiden Rolls-Roycena”.
1970-luvun lopulla Mulberry esitteli ensimmäisen naisten vaatemallistonsa ja 1980-luvun alussa ensimmäisen miesten kenkämalliston. 1980-luvulla merkki laajeni myös hajusteisiin ja 1990-luvun alussa kodinsisustukseen.
Vuonna 2000 lievästi tappiolliseksi vajonneen Mulberryn omistajaksi tulivat Saulin perheen ohella singaporelainen Ongin perhe, joka alkoi kirkastaa tuotemerkin strategiaa. Mulberryllä oli tuolloin myymälöitä jo 21 maailman maassa, myös kaikissa Pohjoismaissa, muun muassa Helsingin Fabianinkadulla. Tuotteet valmistettiin yrityksen omissa tehtaissa. 2000-vuosikymmenen keskivaiheilla yhtiö kasvoi jopa 44 prosentin vuosivauhdilla. Tuolloin noin kaksi kolmannesta myynnistä oli nahkalaukkuja.
Vuonna 2015 Mick Jaggerin tytär Georgia May Jagger suunnitteli Mulberrylle moottoripyöräilyhenkisen nahkamalliston.
Arachnaío

Arachnaío (), antiikin Arakhnaion (, ), on vuori Argoliin niemimaalla Peloponnesoksen koillisosassa Kreikassa. Sen korkeus on metriä.
Arachnaío-vuori sijaitsee lähellä Argoliinlahden rantaa noin 28 kilometriä itään Náfplion kaupungista. Vuoren korkeimmat huiput ovat Papakóstas (Παπακώστας, ) ja Trapezónas (Τραπεζώνας, ). Huippujen välissä sijaitsee Arachnaíon kylä, aiempi Chéli, jonka väkiluku on 643 (vuonna 2011). Vuoren muut tärkeimmät huiput ovat Profítis Ilías (Προφήτης Ηλίας, ), Arnán ”Málie lýseze” («Μάλιε λύσεζε» του Αρνά, ), Sioúri (Σιούρι, ), Elafokoryfí eli Ntréri (Ελαφοκορυφή/Ντρέρι, ) ja Máliza (Μάλιζα, ).
Vuorella on nykyisin lukuisia tuulivoimaloita.
Avgó (vuori)

Avgó () on vuori Píndos-vuoristossa Thessaliassa keskisessä Manner-Kreikassa. Sen korkeus on metriä (joissakin lähteissä metriä).
Avgó-vuori sijaitsee Tríkalan alueyksikön alueella linnuntietä noin 34 kilometriä länteen Tríkalan kaupungista. Vuoren korkein huippu tunnetaan myös nimellä Avgó. Muita huippuja ovat Loupáta (Λουπάτα, ), Marósa (Μαρόσα, ), Kédro (Κέδρο, ), Mavropoúli (Μαυροπούλι, ), Xerovoúni (Ξεροβούνι, ), Lykomagoúla (Λυκομαγούλα, ), Grávos (Γράβος, ), Tsoúma (Τσούμα, ) ja Stavrós (Σταυρός, ).
Soúli (vuori)

Soúli ( eli "Óri Soulíou", Όρη Σουλίου, ”Soúlin vuoret”) on vuori ja vuorijono Epeiroksessa luoteisessa Kreikassa. Sen korkeus on metriä.
Soúli-vuoret sijaitsevat Prévezan, Thesprotian ja Ioánninan alueyksiköiden rajalla. Vuorten korkeimman huipun nimi on Alysós (Αλυσός). Muut korkeimmat huiput ovat Kakosoúli (Κακοσούλι, ), Zygariá (Ζυγαριά, ), Raidovoúni (Ραιδοβούνι, ), Alogomántri (Αλογομάντρι, ), Pezoúlia (Πεζούλια, ), Sfentóna (Σφεντόνα, ), Tsoúka (Τσούκα, ), Moúrgka (Μούργκα, ) ja Kastaniá (Καστανιά, ).
Soúli-vuorten länsipuolella sijaitsevat Paramythiá-vuoret ja itäpuolella Tómaros-vuori. Soúlin kunta on saanut nimensä vuorista.
Mavrovoúni (Epeiros)

Mavrovoúni () eli Flénga (Φλέγγα) on vuori ja vuorijono pohjoisessa Píndos-vuoristossa Epeiroksen, Thessalian ja Länsi-Makedonian rajalla Kreikassa. Sen korkeus on metriä (toisissa lähteissä tai metriä).
Mavrovoúni sijaitsee Ioánninan ja Grevenán alueyksiköiden alueella lähellä Métsovon kaupunkia. Se on osa historiallisissa lähteissä esiintyvää Zygóksen vuorijonoa, joka on ollut keskeinen ja toisaalta korkein kulkureitti Epeiroksen ja Thessalian välillä. Mavrovoúnin alue kuuluu Pohjoisen Píndoksen kansallispuistoon. Vuoren länsipuolelta virtaa Aóos-joki, ja sen eteläpuolella sijaitsee Aóoksen tekojärvi.
Vuoren korkeimman huipun nimi on joissakin lähteissä Kakoplévri (Κακοπλεύρι) eli Miliá (Μηλιά) ( tai ), joka kuitenkin toisissa lähteissä lasketaan erilliseksi vuoreksi: tällöin korkeimmaksi huipuksi mainitaan Flénga (Φλέγγα, ). Muut korkeimmat huiput ovat Aftiá (Αυτιά, ), Tría Sýnora (Τρία Σύνορα, ), Kapetán Klidí (Καπετάν Κληδή, ), Díkorfo (Δίκορφο, ), Toúrla (Τούρλα, ) ja Toúmpa (Τούμπα, ). Osa näistä huipuista luetaan joissakin lähteissä läheisen Lýgkos-vuoren huippuihin.
Antti Untamala

Antti Untamala (s. 15. lokakuuta 1975 Kerimäki) on suomalainen viulisti ja laulaja. 
Untamala aloitti viulunsoiton 5-vuotiaana Suzuki-metodilla Terhi Poikolaisen opetuksessa Savonlinnan musiikkiopistossa. Poikolaisen jälkeen Untamalaa opettivat Marja Korpela sekä Mikhail Pitelman. Sibelius-Akatemiassa Untamala opiskeli aluksi Erkki Kantolan ja sittemmin professori Kaija Saariketun johdolla. Viuludiplomin Untamala suoritti 2003 ja valmistui Sibelius-Akatemiasta vuonna 2008. 
Mestarikursseilla Untamalaa ovat opettaneet Sylvia Rosenberg, Kaija Saarikettu, Endre Wolf, Jennifer Nuttall-Wolf ja Mark Lubotsky. Vuonna 1997 Untamala opiskeli Erasmus-vaihdossa Göteborgin Taidekorkeakoulussa Katarina Andreassonin johdolla.
Untamala on lukuisten muiden, Suomessa ja ulkomailla, tehtyjen esiintymisten lisäksi pitänyt kamarikonsertteja muun muassa Helsingissä, Pieksämäellä, Mikkelissä, Kuopiossa ja Savonlinnassa, jossa on esiintynyt myös orkesterin solistina. Untamala on toiminut myös Aholansaari-Sinfoniettan konserttimestarina.
Untamala on esiintynyt ympäri Suomea sekä Eurooppaa erilaisten pop-, rock-, sekä dance-kokoonpanojen kanssa. Keväällä 2018 Untamala esiintyi Apulannan "Älä Usko Lauluihin" -konserttisalikiertuella. Muita kokoonpanoja ovat olleet muun muassa Ultra Bra, Pandora, GG Caravan, Irina, Pepe Willberg, YUP, Redux, Playa sekä Wöyh!. Untamala on soittanut monissa studio- ja tv-tuotannoissa, muun muassa "Au pairit Lontoossa" -tv-sarjan sekä "Päin seinää" -elokuvan ääniraidoilla.
Siteían geopuisto

Siteían geopuisto (), myös "Siteían luonnonpuisto" (Φυσικό Πάρκο Σητείας, "Fysikó Párko Siteías"), on geopuisto Kreetan saaren itäosassa Kreikassa. Se on osa Euroopan geopuistojen verkostoa (EGN) ja samalla Unescon geopuistojen verkostoa (GGN).
Geopuisto sijaitsee Siteían kunnassa Lasíthin alueyksikön alueella. Sen pinta-ala on hehtaaria (361,4 km²). Geopuisto käsittää kunnan itäisimmän osan saaren itärannikolla, mukaan lukien koko Ítanoksen kunnallisyksikön alueen sekä osan Léfkin kunnallisyksiköstä ja Siteían kunnallisyksiköstä.
Geopuistoon kuuluu 100 geokohdetta eri puolilla laajaa aluetta, ja sinne on suunniteltu vierailijoille 14 reittiä, mukaan lukien auto-, pyöräily- ja vaellusreittejä, alueeseen tutustumista varten. Aluetta esittelee Áno Zákroksen kylässä toimiva Zákroksen luonnonhistoriallinen museo. Alueen luonnonnähtävyyksiin kuuluvat muun muassa rotkot, kuten Zákroksen rotko, ja muut kalliomuodostelmat sekä Váin palmumetsä. Alueelta on löydetty fossiileja pleistoseenikaudelta. Merkittäviin arkeologisiin löytöihin kuuluu neoliittisen kauden kohteita sekä minolaisen ajan kohteita, kuten Káto Zákroksen palatsi ja Rousolákos (Palaíkastro). Antiikin aikaa edustavat Itanoksen kaupungin rauniot.
Samsung Galaxy A8 (2018)

Samsung Galaxy A8 (2018) on Samsungin 6. tammikuuta 2018 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A8 (2018) -älypuhelimessa on 5,6-tuumainen täysteräväpiirtonäyttö 18,5:9-kuvasuhteella. Näyttö on Corning Gorilla Glass 4 -lasia.
Paino ja mitat.
Laite painaa 172 grammaa, ja sen mitat ovat 149,2 × 70,6 × 8,4 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 5 Octa 7885 -järjestelmäpiiri, jossa grafiikkapiirinä toimii Mali-G71.
Muisti.
Laitteessa on 4 gigatavua RAM-muistia ja 32 tai 64 gigatavua sisäistä muistia mallista riippuen. Lisäksi tallennustilaa voidaan laajentaa enintään 256 gigatavun microSD-kortilla.
Akku.
Akun kapasiteetti on 3 000 milliampeerituntia. Puhelin tukee 18 watin latausta.
Kamerat.
Takakameran tarkkuus on 16 megapikseliä. Laitteessa on kaksi etukameraa, joista toisen tarkkuus on 16 megapikseliä ja toisen puolestaan 8 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 7.1 "Nougat". Laite on päivitettävissä Android 9.0 "Pie" -versioon.
Muuta.
Puhelimessa on sormenjälkitunnistin, joka on sijoitettu takakanteen. Puhelimen IP-luokitus on 68, ja se on pölyn- ja vedenkestävä.
Ágios Andréas (Elis)

Ágios Andréas () on Kreikan kylä, joka sijaitsee Peloponnesoksen niemimaan länsirannikolla. Se kuuluu hallinnollisesti Pýrgoksen kuntaan, Eliksen alueyksikköön ja Länsi-Kreikan alueeseen. Ágios Andréas on osa Katákolon kyläyhdyskuntaa. Kylän väkiluku on 4 (vuonna 2011).
Antiikin aikana nykyisen kylän paikalla sijaitsi Feian kaupunki. Bysanttilaisella ajalla sen akropoliin paikalla sijaitsi Pontikókastron linna.
Samsung Galaxy A8+ (2018)

Samsung Galaxy A8+ (2018) on Samsungin 6. tammikuuta 2018 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A8+ (2018) -älypuhelimessa on 6-tuumainen täysteräväpiirtonäyttö 18,5:9 -kuvasuhteella. Näyttö on Corning Gorilla Glass 4 -lasia.
Paino ja mitat.
Laite painaa 191 grammaa ja sen mitat ovat 159,9 x 75,7 x 8,5 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 5 Octa 7885 -järjestelmäpiiri, jossa grafiikkapiirinä toimii Mali-G71.
Muisti.
Laitteessa on 6 gigatavua RAM-muistia ja 32 tai 64 gigatavua sisäistä muistia mallista riippuen. Lisäksi tallennustilaa voidaan laajentaa enintään 256 gigatavun microSD-kortilla.
Akku.
Akun kapasiteetti on 3 500 milliampeerituntia tässä laitteessa.
Kamerat.
Takakameran tarkkuus on 16 megapikseliä. Laitteessa on kaksi etukameraa. Pää-etukameran tarkkuus on 16 megapikseliä, toisen puolestaan 8 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 7.1 "Nougat". Laite on päivitettävissä Android 8.0 "Oreo" -versioon.
Ámmos

Ámmos () eli Othonoí (Οθωνοί) on Kreikan kylä, joka sijaitsee Othonoín saarella. Se kuuluu hallinnollisesti Keski-Korfun ja Diapontisten saarten kuntaan, Korfun alueyksikköön ja Jooniansaarten alueeseen. Kylän väkilukua ei ole tilastoitu erikseen Othonoín saaren väkiluvusta, joka on 392 (vuonna 2011).
Ámmos on Othonoín pääkylä ja pääsatama. Se sijaitsee saaren etelärannikolla luonnosatamalahden rannalla. Kylässä on joitakin palveluita turisteille. Kylän kirkko on omistettu Pyhälle Kolminaisuudelle ("Agía Triáda"). Muihin nähtävyyksiin kuuluu muun muassa vanha koulutalo vuodelta 1912.
Apolakkiá

Apolakkiá () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 496 (vuonna 2011).
Apolakkián kylä sijaitsee Ródoksen lounaisosissa noin kahden kilometrin päässä saaren länsirannikosta ja noin 92 kilometriä lounaaseen Ródoksen kaupungista. Kylän nimi viittaa sen sijaintiin tasangolla olevassa laaksossa tai syventymässä ("lákkos"). Apolakkián rannikolla on noin 20 kilometriä pitkä hiekkaranta. Kylän lähellä sijaitsee Apolakkián tekojärvi. Apolakkián lähistön nähtävyyksiin kuuluvat myös bysanttilaisaikaiset Pyhän Irenen ("Agía Eiríni") kirkko ja Pyhän Georgioksen ("Ágios Geórgios tou Várda") kirkko.
Apolakkiá muodostaa oman kyläyhdyskuntansa (Τοπική Κοινότητα Απολακκιάς, "Topikí Koinótita Apolakkiás"). Aiemmin kylä kuului Nótia Ródoksen kuntaan ja vuodesta 2011 lähtien Ródoksen kunnan Nótia Ródoksen kunnallisyksikköön.
Arkesíni

Arkesíni () on Kreikan kylä, joka sijaitsee Amorgóksen saarella. Se kuuluu hallinnollisesti Amorgóksen kuntaan, Náxoksen alueyksikköön ja Etelä-Egean saarten alueeseen. Kylän väkiluku on 106 (vuonna 2011).
Arkesínin kylä sijaitsee Amorgóksen lounaisissa sisäosissa noin 15 kilometriä lounaaseen saaren pääkylästä Amorgóksen kylästä eli Chórasta. Se on rakennettu Kórakas-vuoren rinteeseen noin 200 metrin korkeuteen merenpinnasta laskettuna, ja sen rakennuskanta koostuu perinteisistä kykladisista valkoisista taloista. Kylä on ottanut nimensä antiikin ajan Arkesinen kaupungilta, joka sijaitsi rannikolla noin kolme kilometriä nykyisestä kylästä pohjoiskoilliseen. Kylän tärkein kirkko on omistettu Pyhälle Paraskevalle ("Agía Paraskeví").
Arkesíni muodostaa myös laajemman kyläyhdyskunnan (Τοπική Κοινότητα Αρκεσίνης, "Topikí Koinótita Arkesínis"), johon kuuluvat varsinaisen Arkesínin kylän lisäksi kylät Kalofána, Kalotarítissa, Mávri Mýti ja Rachoúla sekä saaret Ánydros, Feloúka, Gramvoússa, Kisíri, Patelídi ja Psalída. Koko yhdyskunnan väkiluku on 179.
Aséa

Aséa () on Kreikan kylä, joka kuuluu hallinnollisesti Trípolin kuntaan, Arkadian alueyksikköön ja Peloponnesoksen alueeseen. Aiemmin kylä kuului Valtétsin kuntaan ja vuodesta 2011 lähtien Trípolin kunnan Valtétsin kunnallisyksikköön. Kylän väkiluku on 85 (vuonna 2011).
Aséan kylä sijaitsee Peloponnesoksen niemimaan keskiosissa noin 20 kilometriä lounaaseen Trípolista ja saman verran itään Megalópolista, ja noin 190 kilometrin päässä Ateenasta. Kylä on ottanut nimensä antiikin ajan Asean kaupungilta, joka sijaitsi sen lähellä. Nykyisen kylän nimi oli vuoteen 1927 saakka "Kandréva" (Κανδρέβα).
Kylässä toimii pieni observatorio, Aséan observatorio ("Asteroskopeío Aséas"), jota ylläpitää Aséan astrofyysinen seura ("Sýllogos Astrofysikís Aséas).
Aséa muodostaa myös laajemman kyläyhdyskunnan (Τοπική Κοινότητα Ασέας, "Topikí Koinótita Aséas"), johon kuuluu varsinaisen Aséan kylän lisäksi kylä Káto Aséa. Koko yhdyskunnan väkiluku on 132.
Áskri

Áskri () on Kreikan kylä, joka kuuluu hallinnollisesti Alíartos-Thespiéen kuntaan, Boiotian alueyksikköön ja Keski-Kreikan alueeseen. Aiemmin kylä kuului Thespiéen kuntaan ja vuodesta 2011 lähtien Alíartos-Thespiéen kunnan Thespiéen kunnallisyksikköön. Áskri muodostaa oman kyläyhdyskuntansa (Τοπική Κοινότητα Άσκρης, "Topikí Koinótita Áskris"). Kylän väkiluku on 622 (vuonna 2011).
Áskrin kylä sijaitsee eteläisen Boiotian tasangon eli Asopós-joen tasangon luoteisosassa linnuntietä noin 19 kilometriä länteen Thívasta. Se on ottanut nimensä samalla seudulla sijainneelta antiikin ajan Askran kylältä tai pieneltä kaupungilta, joka tunnetaan Hesiodoksen kotipaikkana. Nykyisen, myöhemmin paikalle syntyneen kylän nimi oli alun perin "Palaiopanagiá" (Παλαιοπαναγιά). Nimeksi muutettiin vuonna 1953 "Panagía" (Παναγία, ”Neitsyt Maria”) ja vuonna 1970 "Askraía" (Ασκραία). Nykyinen nimi "Áskri" otettiin käyttöön vuonna 1973.
Dafní (Attika)

Dafní () on Chaïdárin kaupungin kaupunginosa Suur-Ateenan länsiosassa Kreikassa. Se sijaitsee Chaïdárin kaupungin länsilaidalla Aigáleo- ja Poíkilo-vuorten välisessä laaksossa.
Dafní on perinyt nimensä sen alueella sijainneesta antiikin aikaisesta Apollon Dafneioksen temppelistä. Sen paikalla sijaitsee nykyisin Dafnín luostari, joka on Unescon maailmanperintökohde. Nimi "Dafní" palautuu ”laakeripuuta” tarkoittavaan sanaan "dafne" ja liittyy Apolloniin liittyneeseen mytologiaan.
Chaïdárin Dafnín kaupunginosaa ei tule sekoittaa Ateenan kaakkoispuoliseen Dáfnin kaupunkiin, joka kuuluu Dáfni-Ymittóksen kuntaan.
Anna-Liisa Wiikeri

Anna-Liisa Wiikeri (ent. "Ahtiluoto", o.s. "Minni", 3. tammikuuta 1923 Veteli – 28. lokakuuta 1992 Espoo) oli suomalainen toimittaja, jota pidetään kuluttajapainotteisen muotijournalismin uranuurtajana Suomessa. Hän tuli tunnetuksi "Helsingin Sanomien" vaatetusaiheisten juttujen tekijänä vuodesta 1966 vuoteen 1985.
Anna-Liisa Wiikeri opiskeli sosiaalipolitiikkaa, kansantaloustiedettä ja filosofiaa Helsingissä, kunnes lähti aviomiehensä työn takia ulkomaille. Sieltä hän avusti "Viuhka"-naistenlehteä tekemällä haastatteluja suomalaisdiplomaattien puolisoista. Sen myötä hänestä tuli muutamaksi vuodeksi "Viuhkan" päätoimittaja vuonna 1955. Sen jälkeen hän opiskeli aikakauslehtijournalismia Yhdysvalloissa ASLA-Fulbright-stipendiaattina ja vaatealaa Suomessa käytännön kautta perustamalla ystävättärensä kanssa pienen ompelimon. "Hopeapeili"-naistenlehdessä vietetyn kaksivuotiskauden jälkeen hän aloitti pitkän uransa "Helsingin Sanomissa" vuonna 1966.
Wiikeri vierasti "haute couture" -näytöksiä ja alkoi mieluummin seurata Pariisin ja muiden muotikeskusten valmisvaatemessuja sekä muotitalojen ja suunnittelijoiden näytöksiä. Hän kirjoitti kuluttajan näkökulmasta sekä kansainvälisestä muodista että tuolloin vielä vahvasta suomalaisesta vaatetusteollisuudesta, usein niin kriittisesti että häneltä jopa kiellettiin pääsy suomalaisten vaatekauppiaiden ennakkoesityksiin.
Fálanna

Fálanna () eli Faláni (Φαλάνη) on Kreikan kaupunki, joka kuuluu hallinnollisesti Lárisan kuntaan, Lárisan alueyksikköön ja Thessalian alueeseen. Aiemmin kaupunki kuului Giánnoulin kuntaan ja vuodesta 2011 lähtien Lárisan kunnan Giánnoulin kunnallisyksikköön. Kaupungin väkiluku on 3 987 (vuonna 2011).
Fálannan pieni kaupunki sijaitsee keskisessä Thessaliassa noin kymmenen kilometriä Lárisan kaupungista pohjoiseen. Asutuksen nimi oli vuoteen 1916 saakka "Tatár(i)" (Τατάρ(ι)). Tämän jälkeen se nimettiin uudelleen "Fálannaksi" seudulla sijainneen antiikin aikaisen Falannan kaupungin mukaan. Nykyisin käytetään usein nimimuotoa "Faláni"; myös kirjoitusmuotoja "Falánni" (Φαλάννη) ja "Falláni" (Φαλλάνη) esiintyy.
Fálanna muodostaa myös laajemman kaupunkiyhdyskunnan (Δημοτική Κοινότητα Φαλάννης, "Dimotikí Koinótita Falánnis"), johon kuuluu varsinaisen Fálannan kaupungin lisäksi kylä Dasochóri. Koko yhdyskunnan väkiluku on 4 611.
Gávrio

Gávrio (, ) on Kreikan kylä, joka sijaitsee Ándroksen saarella. Se kuuluu hallinnollisesti Ándroksen kuntaan, Ándroksen alueyksikköön ja Etelä-Egean saarten alueeseen. Aiemmin kylä kuului Ydroúsan kuntaan ja vuodesta 2011 lähtien Ándroksen kunnan Ydroúsan kunnallisyksikköön. Kylän väkiluku on 810 (vuonna 2011).
Gávrion kylä sijaitsee Ándroksen länsirannikolla. Se on saaren pääsatama, sillä saaren pääkaupunki Ándroksen kaupunki sijaitsee Ateenan suunnasta tulevien laivojen kannalta saaren päinvastaisella puolella eli itärannikolla. Gávrion paikka oli asuttu jo antiikin aikana, jolloin se tunnettiin nimimuodossa "Gaurion"/"Gaureion" tai "Gaureleon". Se toimi jo tuolloin antiikin Androksen poliksen satamana. Nykyinen kylä oli aiemmin pääasiassa kalastajakylä. Se on kehittynyt turismin keskukseksi 1900-luvun loppupuolelta. Kylä toimi lakkautetun Ydroúsan kunnan kuntakeskuksena. Gávriosta on laivayhteydet Rafínaan mantereelle sekä lähisaarille.
Gávrio muodostaa myös laajemman kyläyhdyskunnan (Δημοτική Κοινότητα Γαυρίου, "Dimotikí Koinótita Gavríou"), johon kuuluvat varsinaisen Gávrion kylän lisäksi kylät Ágios Pétros, Gídes, Káto Ágios Pétros ja Kyprí sekä saaret Akamátis, Gáidaros, Megálo, Platý, Prásso ja Tourlítis. Koko yhdyskunnan väkiluku on 957.
Gratiní

Gratiní () on Kreikan kylä, joka kuuluu hallinnollisesti Komotinín kuntaan, Rodópin alueyksikköön ja Itä-Makedonian ja Traakian alueeseen. Gratiní muodostaa oman kyläyhdyskuntansa (Τοπική Κοινότητα Γρατίνης, "Topikí Koinótita Gratínis"). Kylän väkiluku on 365 (vuonna 2011).
Gratinín kylä sijaitsee Rodópi-vuoriston etelälaidalla noin 13 kilometriä itäkoilliseen Komotinín kaupungista. Se on perinyt nimensä myöhäisantiikin ja bysanttilaisen ajan "Gratianopoliista" ("Gratian(o)upolis", Γρατιανούπολις; "Gratian(o)u", Γρατιανού; "Gratzian(o)us", Γρατζιανούς), jonka perusti keisari Gratianus 300-luvulla. Se oli merkittävä linnoitus vielä 1200–1300-luvuilla. Linnoituksen rauniot sijaitsevat kukkulalla heti nykyisen kylän pohjoispuolella.
Noin 1,5 kilometriä kylästä pohjoiseen sijaitsee siitä nimensä saanut Gratinín tekojärvi.
Kalógria (Akhaia)

Kalógria () on Kreikan kylä, joka kuuluu hallinnollisesti Dytikí Achaḯan kuntaan, Akhaian alueyksikköön ja Länsi-Kreikan alueeseen. Aiemmin kylä kuului Lárissoksen kuntaan ja vuodesta 2011 lähtien Dytikí Achaḯan kunnan Lárissoksen kunnallisyksikköön. Kalógria on osa Áraxoksen kyläyhdyskuntaa. Kylän väkiluku on 29 (vuonna 2011).
Kalógria sijaitsee Peloponnesoksen niemimaan luoteisrannikolla Joonianmeren rannalla Lárissos-joen suussa, noin 45 kilometriä länteen Patraksen kaupungista. Sen ympäristö on Kotýchin ja Strofylián kosteikkojen kansallispuistoa, ja sen länsipuolella sijaitsee suojelualueeseen kuuluva Prókopos-järvilaguuni ja eteläpuolella Strofylián metsä.
Kalógrian ranta.
Kalógria tunnetaan erityisesti pitkästä Kalógrian hiekkadyynirannasta.
Gustaf Väinö Levander

Gustaf Väinö (Wäinö) Levander (6. kesäkuuta 1864 Loviisa – 13. marraskuuta 1935 Käkisalmi) oli suomalainen lääkäri ja suomentaja. 
Henkilöhistoria.
Levanderin vanhemmat olivat filosofian maisteri, Loviisan reaalikoulun saksan, suomen ja kalligrafian kollega Karl Gustaf Levander (1835–1881) ja Zulima Kristina von Pfaler (k. 1880). Hänen puolisonsa vuodesta 1887 oli Anni Canth, Minna Canthin ja Johan Ferdinand Canthin tytär. Ylioppilaaksi Levander tuli Kuopion lyseosta 1884 ja valmistui filosofian kandidaatiksi ja maisteriksi 1887, lääketieteen kandidaatiksi 1889 ja lääketieteen lisensiaatiksi 1893. Hän toimi Karttulan ja Vesannon kunnanlääkärinä 1883–1904 ja piirilääkärinä Käkisalmessa 1904–1928. Uransa alkuvaiheessa Levander työskenteli lääkärinä myös Kuopiossa. Rannikkotykistörykmentti 3:n lääkärinä Levander toimi 1920–1932. Hän oli Käkisalmen kaupunginvaltuuston jäsen 1907–1917 ja toimi valtuuston puheenjohtajana neljä vuotta. "Terveydenhoitolehden" toimitussihteerinäkin työskennellyt Levander suomensi useita geologian, eläintieteen ja terveydenhoidon teoksia.
Kirjallinen tuotanto.
Suomennoksia.
Levanderin suomentamia teoksia ovat muun muassa:
Kattavía

Kattavía () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Aiemmin kylä kuului Nótia Ródoksen kuntaan ja vuodesta 2011 lähtien Ródoksen kunnan Nótia Ródoksen kunnallisyksikköön. Kylän väkiluku on 278 (vuonna 2011).
Kattavían kylä sijaitsee Ródoksen eteläosassa noin kahdeksan kilometriä pohjoiseen saaren eteläisimmästä kärjestä Prasonísista ja noin 84 kilometriä lounaaseen Ródoksen kaupungista. Kylä on rakennuskannaltaan hyvin perinteinen.
Kattavía muodostaa myös laajemman kyläyhdyskunnan (Τοπική Κοινότητα Κατταβίας, "Topikí Koinótita Kattavías"), johon kuuluvat varsinaisen Kattavían kylän lisäksi kylät Ágios Pávlos ja Machairiá sekä Prasonísin niemeke. Koko yhdyskunnan väkiluku on 307.
Kylän ympäristö on osa Keski-Ródoksen ja Líndoksen, Mesanagróksen ja Kattavía–Prasonísin alueiden kansainvälisesti tärkeää lintualuetta. Se on myös Natura 2000 -aluetta.
Kinéta

Kinéta () on Kreikan kylä, joka kuuluu hallinnollisesti Mégaran kuntaan, Länsi-Attikan alueyksikköön ja Attikan alueeseen. Se on osa Mégaran kaupunkiyhdyskuntaa. Kylän väkiluku on 1 446 (vuonna 2011).
Kinétan kylä sijaitsee Mégaranlahden rannalla noin 12 kilometriä Mégaran kaupungista länteen eli Kórinthokseen päin, ja noin 48 kilometriä länteen Ateenasta. Sen kautta kulkee A8-valtatie. Kylä on kehittynyt rantalomakohteeksi, ja siellä on useita hotelleja.
Kinétan seutu kärsi suuria tuhoja vuoden 2018 maastopaloissa, ja myös kylässä tuhoutui useita taloja.
Kípoi

Kípoi () on Kreikan kylä, joka kuuluu hallinnollisesti Alexandroúpolin kuntaan, Évroksen alueyksikköön ja Itä-Makedonian ja Traakian alueeseen. Aiemmin kylä kuului Féreen kuntaan ja vuodesta 2011 lähtien Alexandroúpolin kunnan Féreen kunnallisyksikköön. Kípoi on osa Péploksen kyläyhdyskuntaa. Kylän väkiluku on 193 (vuonna 2011).
Kípoi sijaitsee Kreikan koillisosassa Kreikan ja Turkin rajalla lähellä Évros-jokea. Kylän kautta kulkee A2-valtatie (E90), ja siellä sijaitsee rajanylityspaikka. Tie jatkaa Turkin puolella E84-tienä. Kípoin tärkein kirkko on omistettu Johannes Kastajalle ("Ágios Ioánnis Pródromos").
Léfktra

Léfktra () on Kreikan kylä, joka kuuluu hallinnollisesti Thívan kuntaan, Boiotian alueyksikköön ja Keski-Kreikan alueeseen. Aiemmin kylä kuului Plataiéen kuntaan ja vuodesta 2011 lähtien Thívan kunnan Plataiéen kunnallisyksikköön. Kylän väkiluku on 1 019 (vuonna 2011).
Léfktran kylä sijaitsee linnuntietä noin 14 kilometriä lounaaseen Thívan kaupungista. Kylän nimi oli vuoteen 1915 saakka "Parapoúngia" (Παραπούγγια). Se on ottanut nykyisen nimensä lähistöllä sijainneelta antiikin ajan Leuktran kylältä, joka tunnetaan Leuktran taistelusta.
Léfktra muodostaa myös laajemman kyläyhdyskunnan (Τοπική Κοινότητα Λεύκτρων, "Topikí Koinótita Léfktron"), johon kuuluu varsinaisen Léfktran kylän lisäksi Korintinlahden rannalla sijaitseva kylä Paralía Livadóstras. Koko yhdyskunnan väkiluku on 1 091.
Lépreo

Lépreo () on Kreikan kylä, joka kuuluu hallinnollisesti Zacháron kuntaan, Eliksen alueyksikköön ja Länsi-Kreikan alueeseen. Kylän väkiluku on 219 (vuonna 2011).
Lépreon kylä sijaitsee Peloponnesoksen niemimaan länsiosissa linnuntietä noin 36 kilometriä kaakkoon Pýrgoksesta. Kylä on ottanut nimensä sen paikalla sijainneelta antiikin ajan Lepreonin kaupungilta. Kaupungin arkeologiset kohteet sijaitsevat nykyisen kylän ympäristössä.
Lépreo muodostaa myös laajemman kyläyhdyskunnan (Τοπική Κοινότητα Λεπρέου, "Topikí Koinótita Lepréou"), johon kuuluvat varsinaisen Lépreon kylän lisäksi kylät Agrapidiá, Drákos, Panagiés, Revelaíïka ja Skoupás. Koko yhdyskunnan väkiluku on 366.
Lykósoura

Lykósoura (; myös "Likós(o)ura") on Kreikan kylä, joka kuuluu hallinnollisesti Megalópolin kuntaan, Arkadian alueyksikköön ja Peloponnesoksen alueeseen. Kylän väkiluku on 37 (vuonna 2011).
Lykósouran kylä sijaitsee Peloponnesoksen niemimaan lounaisissa keskiosissa linnuntietä noin 11 kilometriä länteen Megalópolin kaupungista ja noin 35 kilometriä länsilounaaseen Trípolista. Kylä on ottanut nimensä antiikin ajan Lykosuran kaupungilta, joka sijaitsi sen lähellä. Nykyisen kylän nimi oli vuoteen 1926 saakka "Astála" (Αστάλα).
Lykósoura muodostaa myös laajemman kyläyhdyskunnan (Τοπική Κοινότητα Λυκοσούρας, "Topikí Koinótita Lykosoúras"), johon kuuluu varsinaisen Lykósouran kylän lisäksi Mármaran kylä. Koko yhdyskunnan väkiluku on 62.
Mesanagrós

Mesanagrós () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Aiemmin kylä kuului Nótia Ródoksen kuntaan ja vuodesta 2011 lähtien Ródoksen kunnan Nótia Ródoksen kunnallisyksikköön. Mesanagrós muodostaa oman kyläyhdyskuntansa (Τοπική Κοινότητα Μεσαναγρού, "Topikí Koinótita Mesanagroú"). Kylän väkiluku on 155 (vuonna 2011).
Mesanagróksen kylä sijaitsee Ródoksen eteläisissä keskiosissa noin 87 kilometriä lounaaseen Ródoksen kaupungista. Se on rakennettu vuoristoon noin 400 metrin korkeuteen merenpinnasta laskettuna. Kylän nähtävyyksiin kuuluvat muun muassa Neitsyt Marian ilmestyksen kirkko ("Panagía Evangelístria") 1200-luvulta sekä Pyhän Tuomaan luostari ("Moní Agíou Thomá") 1300-luvulta.
Kylän ympäristö on osa Keski-Ródoksen ja Líndoksen, Mesanagróksen ja Kattavía–Prasonísin alueiden kansainvälisesti tärkeää lintualuetta.
Aika on meidän

Aika on meidän on ruotsalainen draamasarja, jonka 28 jaksoa on jaettu kolmeen kauteen. Sarja sai ensi-iltansa Ruotsin televisiossa (SVT) 2. lokakuuta 2017. Tuotantoa on kuvattu Ruotsin television suurimmaksi draamatuotannoksi kautta aikojen ja se kuvaa useita vuosikymmeniä alkaen sodan lopusta vuonna 1945. Päärooleissa nähdään Hedda Stiernstedt, Charlie Gustafsson, Mattias Nordkvist, Adam Lundgren, Suzanne Reuter ja Josefin Neldén. Ohjelma voitti Kristallen 2018 -palkinnon Vuoden TV-draamana ja Hedda Stiernstedt Vuoden naisnäyttelijä -palkinnon sarjan TV-tuotannossa. Sarjaa on esitetty Suomen TV:ssä Ylen ohjelmistossa.
Sisältö.
Yläluokan perhe Löwander – sisarukset Gustaf, Peter ja Nina sekä äiti Helga – pitää yhtä Tukholman suosituimmista ravintoloista nimeltään Djurgårdskällaren, kun toinen maailmansota loppuu. Vanhin poika Gustaf on vienyt ravintolan läpi kovien sotavuosien ja haluaa pyörittää toimintaa sellaisena, miltä se on aina näyttänyt, kun taas sisar Nina rakastuu Calleen, joka työskentelee keittiöapulaisena ja jolla on työläistausta, mitä kautta Nina toivottaa uuden ajan hengen tervetulleeksi. Keskimmäinen poika Peter palaa pääkaupunkiin pakolaisleiriltä, jossa hän on työskennellyt sotavuosien aikana, ja ymmärtää pian, että perheyrityksellä on ongelmia. Samanaikaisesti äiti Helgalla on edelleen kokonaiskuva toiminnasta keittiöpäällikkö Stig "Stickan" Backen kautta. Ruokasalissa mellastaa perhe Löwanderin uskollinen palvelija, hovimestari "Bellan" Roos.
Sarjasta.
Sarjan pääkirjoittaja on Ulf Kvensler ja pääohjaaja Harald Hamrell. Sarja, jonka kaksi ensimmäistä kautta kuvattiin samanaikaisesti, on Ruotsin television, Viaplayn ja Film i Väst -elokuvasäätiön yhteistuotanto. Kuvaukset aloitettiin toukokuussa 2016 ja kuvauspaikkana oli enimmäkseen Göteborg. Sarjaa on kuitenkin osittain kuvattu Jonseredissa.
Aiheesta muualla.
"Artikkeli on kirjoitettu ruotsinkielisen Wikipedian artikkelin "Vår tid är nu" pohjalta."
Pórto Lágos

Pórto Lágos () eli Lágos (Λάγος) on Kreikan kylä, joka kuuluu hallinnollisesti Ávdiran kuntaan, Xánthin alueyksikköön ja Itä-Makedonian ja Traakian alueeseen. Pórto Lágos on osa Néa Kessánin kyläyhdyskuntaa. Kylän väkiluku on 339 (vuonna 2011).
Pórto Lágoksen kylä sijaitsee noin 25 kilometriä kaakkoon Xánthin kaupungista. Se on rakennettu Pórto Lágoksen laguunin rannalle niemelle, joka erottaa Vistonída-järven Traakianmerestä. Kylässä on pieni satama.
Skála Oropoú

Skála Oropoú () on Kreikan kylä, joka sijaitsee Eteläisen Euboianlahden rannalla Euboian saarta vastapäätä. Se kuuluu hallinnollisesti Oropóksen kuntaan, Itä-Attikan alueyksikköön ja Attikan alueeseen. Aiemmin kylä kuului Oropíoin kuntaan ja vuodesta 2011 lähtien Oropóksen kunnan Oropíoin kunnallisyksikköön. Kylän väkiluku on 1 430 (vuonna 2011).
Skála Oropoú sijaitsee linnuntietä noin 38 kilometriä pohjoiseen Ateenan keskustasta. Kylä on Attikan pohjoisrannikon merkittävin satama, josta on laivayhteys Erétriaan Euboian saarelle. Aivan kiinni kylässä sen itäpuolella sijaitsee Néa Palátian kaupunki.
Skála Oropoú muodostaa myös laajemman kyläyhdyskunnan (Δημοτική Κοινότητα Σκάλας Ωρωπού, "Dimotikí Koinótita Skálas Oropoú"), johon kuuluvat varsinaisen Skála Oropoún kylän lisäksi Chalkoútsin kaupunki ja Néa Politeían kylä. Koko yhdyskunnan väkiluku on 4 146.
Merimiespuku

Merimiespuku tai merimiesasu on laivastossa palvelevien merisotilaiden univormusta vaikutteita saanut puku, josta tuli 1800-luvun lopulla erityisen suosittu lastenvaatteena etenkin pojilla, mutta myös tytöillä. Merimiespuvun tyypilliset värit ovat tummansininen ja valkoinen, ja puvun yläosan paidan kaulus on olkapäille levittyvä, nelikulmaiseksi leikattu leveä merimieskaulus. Sen reuna on sinivalkoraidallinen, kuten usein myös paidan hihansuiden kalvosimet. Kauluksen alle sidotaan merimieshuivi, jonka solmu voi etenkin tytöillä muodostaa eteen ison rusetin. Tarinan mukaan laaja kaulus on syntynyt suojaamaan arvokasta silkkihuivia lialta.
Napit ovat messinginvärisiä metallinappeja, joissa on ankkuri- tai ruorikuvio. Merimiespuvun osana voi olla vaakaraidallinen trikooneule, joka näkyy paidan kaulusaukosta. Poikien merimiespukuun kuuluvat väljästi leikatut suorat housut, tyttöjen merimiespuvussa on yleensä laskostettu puolihame, niin sanottu vekkihame. 
Merimiespukuun voi kuulua myös tummansininen, kansitakin tyylinen puolipitkä päällystakki ja tyyliä noudattava päähine, kuten ”jolla” tai muunlainen merimieslakki, tai merimiesten 1800-luvulla käyttämä leveälierinen olkihattu.
Historiaa.
Merimiespuvun suosio lastenvaattena sai alkunsa Englannin Walesin prinssi Albert Edwardin lapsuusmuotokuvasta vuodelta 1846, jossa hän esiintyy valkoisessa matruusin juhla-asua muistuttavassa puvussa. Merimiespuku alkoi saada suosiota paitsi näyttävyytensä, myös käytännöllisyytensä ansiosta: yläosan väljä leikkaus ja avoin kaulus antoivat lapselle liikkumisen vapautta paremmin kuin aikuisten miesten paitoja jäljittelevät kovakauluksiset paidat. Puku soveltui niin koti- kuin kouluasuksi ja oli näyttävä myös lasten juhla-asuna. Tummansininen merimiespuku oli helppohoitoinen arkikäytössä, valkoinen taas juhlavampi. Talvinen puku ommeltiin villakankaasta tai neulottiin villalangasta pitkine housuineen, kesällä käytettävä merimiesasu puuvilla- tai pellavakankaasta lyhytlahkeisine housuineen. 
Varsinkin pojat pitivät merimiespuvusta, koska se mahdollisti roolileikin tärkeänä aikuisena ammattilaisena, sen ajan ”supersankarina”, ja kohotti näin lapsen itsetuntoa. Merenkulku oli 1800-luvulla arvostetuimpia aloja, ja monet lasten seikkailukirjatkin, kuten "Robinson Crusoe" ja "Aarresaari", kertoivat merielämästä.
Monien maiden kouluissa käytettävät koulupuvut ja meripartiolaisten asut ovat ottaneet vaikutteita merimiespuvusta, tunnetuimpina esimerkkeinä japanilaistyttöjen koulupuvut. Itävaltalainen Wiener Sängerknaben -poikakuoro käyttää merimiespukuja esiintymisasunaan. Sarjakuvahahmo Aku Ankka piirrettiin alun perin merimiesasuiseksi siksi, että ensiesiintymisessään animaatioelokuvassa "Viisas Kana Kananen" hän asui asuntolaivassa keskellä lampea.
Merimiespuvun kaltaiset asut ovat aika ajoin tulleet osaksi myös aikuisten naisten muotia, kun taas lasten käytössä merimiespuku on jäänyt toisen maailmansodan jälkeen lähinnä alle kouluikäisten juhla-asuksi. Yleisin merimiespuvun ilmentymä nykyajassa lienevät tasaraitaiset trikoopaidat, jotka ovat peräisin ranskalaisten merimiesten puvuista. Myös tummansininen klubitakki eli bleiseri on peräisin merimiehiltä.
Trypití (Mílos)

Trypití (; myös "Tripití") on Kreikan kylä, joka sijaitsee Míloksen saarella. Se kuuluu hallinnollisesti Míloksen kuntaan, Míloksen alueyksikköön ja Etelä-Egean saarten alueeseen. Kylän väkiluku on 540 (vuonna 2011).
Trypitín kylä sijaitsee Míloksen saaren pohjoisosan muodostavalla niemellä heti saaren pääkylän Plákan kaakkoispuolella. Kylän reikiin viittaava nimi on peräisin alueen vulkaanisesta, huokoisesta maaperästä. Saaren antiikin aikainen polis-keskus Melos sijaitsi Trypitín alueella. Kaupungin arkeologinen kohde, joka tunnetaan muun muassa Milon Venuksen löytöpaikkana, on kylän merkittävin nähtävyys.
Trypití muodostaa myös laajemman kyläyhdyskunnan (Τοπική Κοινότητα Τρυπητής, "Topikí Koinótita Trypitís"), johon kuuluvat varsinaisen Trypitín kylän lisäksi kylät Agía Kyriakí, Kánava, Klíma, Paliochóri, Schinopí ja Zefyría. Koko yhdyskunnan väkiluku on 873.
Vathý (Euboia)

Vathý (; myös "Vathí") on Kreikan kaupunki, joka kuuluu hallinnollisesti Chalkídan kuntaan, Euboian alueyksikköön ja Keski-Kreikan alueeseen. Aiemmin kaupunki kuului Avlídan kuntaan ja vuodesta 2011 lähtien Chalkídan kunnan Avlídan kunnallisyksikköön. Kaupungin väkiluku on 2 385 (vuonna 2011).
Vathýn pieni kaupunki sijaitsee Manner-Kreikan puolella noin seitsemän kilometriä Chalkídan keskustasta etelään lähellä Eteläisen Euboianlahden rantaa. Sen nimi viittaa satamapaikkaan. Antiikin aikana rannikolla nykyisen kaupungin lähellä sijaitsi Auliin kaupunki.
Vathý muodostaa myös laajemman kaupunkiyhdyskunnan (Δημοτική Κοινότητα Βαθέος, "Dimotikí Koinótita Vathéos"), johon kuuluvat varsinaisen Vathýn kaupungin lisäksi kylät Mikró Vathý, Paralía ja Ritsóna. Koko yhdyskunnan väkiluku on 4 098.
Newman-projektio

Stereokemiassa Newman-projektio on molekyylien kolmiulotteisen rakenteen esittämiseen käytetty tapa. Projektiolla esitään usein erityisesti alkaanien jonkin yksöissidoksen kiertymistä, ja tapaa, jolla sidoksen hiilten kemialliset ryhmät asettuvat suhteessa toisiinsa. Projektiota voidaan siten käyttää konformaatioiden ja konformeerien esittämiseen.
Esitystavan keksi yhdysvaltalainen kemisti Melvin Spencer Newman 1952 korvaamaan joissain tapauksissa Fischerin projektio, joka sopii joidenkin molekyylien stereokemian esitystapoihin, mutta ei konformaatioiden.
Soveltaminen.
Molekyyli käännetään siten, että tarkasteltu sidos on pituussuunnassa poispäin katsojasta. Lähemmäs katsojaa jäävien atomiryhmien väliset sidokset piirretään viivoin. Tätä puolta kutsutaan joskus "frontaaliseksi". Kauempana katsojasta olevat sidokset piirretään viivoin, ja puolta kutsutaan joskus "distaaliseksi". Frontaalisten ja distaalisten puolten väliin jäävän sidoksen kohdalle kuitenkin piirretään ympyrä. Tämän sisään jäävät distaaliset sidokset peittyvät (niitä ei piirretä).
Yleensä projektiota käytetään alkaanien konformaatioiden esittämiseen. Nämä voivat olla avoketjuisia kuten butaani alla (kuvissa on sama konformaatio):
Myös rengasrakenteita voidaan esittää, kuten sykloheksaanin tuolikonformaatio alla (kuvissa on sama konformaatio):
Kulmaa, johon frontaalisten ja distaalisten puolien välinen sidos kääntyy, kutsutaan joskus "dihedraalikulmaksi".
Men of War

Men of War on Best Wayn kehittämä taktiikka-/strategiapelisarja. Pelit on julkaistu Windowsille.
Pelit.
Alkuperäisen kehittäjän edeltävät kaksi peliä huomioidaan usein samaan sarjaan kuuluviksi:
Thiron-Gardais

Thiron-Gardais on kunta Ranskassa Eure-et-Loirin departementissa Centre-Val de Loiren alueella.
Kunnan nähtävyyksiä on Pyhän kolminaisuuden luostari "Abbaye de la Sainte-Trinité de Tiron". Luostari koki suurta tuhoa Ranskan suuren vallankumouksen aikaan, mutta on silti säilyttänyt 1100-luvulta 1600-luvulle jatkuneen arkkitehtonisen monimuotoisuutensa. Vuonna 1114 valmistuneet munkkien asuintilat hävitettiin, mutta luostarin 54 metriä pitkä ja 12 metriä leveä keskilaiva on yhä jäljellä. Luostarin perusti pyhimys Bernard de Tiron, joka perusti myös useita muista luostareita sekä Thironin sääntökunnan. Kohtaus Roman de Renartin tarinasta tapahtuu tässä luostarissa.
Harjunpään palo 1920

Harjunpään palo oli 18. toukokuuta 1920 tapahtunut tulipalo, joka tuhosi Ulvilassa sijaitsevan 800 asukkaan Harjunpään kylän lähes kokonaan. Tulipalossa tuhoutui yli 100 rakennusta, ja lisäksi se vaati kaksi kuolonuhria.
Harjunpään kylä sijaitsee noin seitsemän kilometriä Ulvilan keskustan pohjoispuolella Paluksen ja Porin Ruosniemen kaupunginosan välisen maantien varrella. Vuonna 1920 sen rakennukset olivat levittäytyneet maantien molemmin puolin noin kilometrin matkalle. Tulipalo syttyi kylän itälaidalla sijainneessa torpassa kolmen jälkeen iltapäivällä, kun erään mäkitupalaisen nelivuotiaan pojan tulitikkuleikit sytyttivät tuleen lautarakenteisessa rehuvajassa olleet heinät. Liekit levisivät nopeasti torpan ulkorakennuksiin ja edelleen tiiviisti rakennetun kylän muihin taloihin. Voimakas kylän suuntaan puhaltanut itätuuli levitti liekkejä talojen kuivia pärekattoja pitkin niin nopeasti, että noin 15 minuuttia myöhemmin jo kymmeniä rakennuksia oli tulessa. Puolen tunnin kuluttua lähes koko kilometrin pituudelle levittäytynyt Harjunpään kylä oli liekeissä. 
Tulen leviämistä auttoi, ettei paikalla ollut sammuttajia, koska suurin osa kylän työkykyisistä asukkaista oli peltotöissä. Sammutusvälineitä oli myös vähän ja ne olivat huonossa kunnossa. Vettä olisi ollut saatavissa muutaman sadan metrin päässä virtaavasta Harjunpäänjoesta, mutta astiat olivat jääneet liekkeihin. Sekasortoon joutuneet asukkaat eivät myöskään kyenneet organisoituun sammutustyöhön.
Lähes kaikki kylän 800 asukasta menettivät kotinsa. Palossa tuhoutui kymmenen suurta maalaistaloa sekä kymmeniä torppia, niin että palaneiden rakennusten yhteismäärä oli yli 100. Liekeiltä säästyi viisi maataloa sekä toistakymmentä torppaa. Myös Harjunpään kansakoulu paloi, mutta työväentalo sen sijaan säilyi ehjänä. Tulipalo vaati myös kahden iäkkään naisen hengen. Lisäksi liekkien uhriksi jäi suuri määrä kotieläimiä.
Pidättekö ostereista?

Pidättekö ostereista? on suomalainen MTV-teatterin tuottama vuonna 1969 valmistunut viisiosainen jännityssarja. Sarja perustuu tanskalaisen dekkarikirjailija Leif Panduron tekstiin tanskankielisestä sarjaversiosta "Ka´ De li´ østers" vuodelta 1967.
Sarja esitettiin MTV:llä syksyllä 1969. Sarjaa ei ole esitetty uusintana, eikä se ole säilynyt Mainostelevision arkistoissa.
Sarjan yksi muistetuimpia kohtauksia on Ossi Ahlapuron esittämän hahmon kirjanpitäjä Boströmin ruumiin löytäminen arkkupakastimesta sarjan neljännessä osassa (1.11.1969), joka kohahdutti joitakin sen ajan television katsojia.
Juoni.
Sarjan tapahtumat sijoittuvat Helsinkiin. Tapahtumat käynnistyvät Seutulan lentoasemalta. Rikoskomisario Munkki apulaisineen alkaa tutkia suuren tehdaslaitoksen johtajan yksityissihteerin mystistä kuolemaa. (Tanskalaisessa käsikirjoituksessa murhapaikalta löytyy osterinkuoria). Myöhemmin Boströmin ruumis löytyy arkkupakastimesta.